Bratislava 21. marca (TASR) - Ochrana Vodného diela Gabčíkovo (VDG) pred teroristickými útokmi je zabezpečená dostatočne. Už samotná technická stránka diela neumožňuje narušenie hrádze a únik vody, ktorý by mohol ohroziť civilné obyvateľstvo, povedal minister obrany Ivan Šimko po tom, ako sa stretol so zamestnancami VDG a prekontroloval plnenie prijatých bezpečnostných opatrení.
Podľa slov ministra nemôže dôjsť k ohrozeniu života a zdravia občanov v okolitých obciach a prípadné narušenie hrádze by si vyžiadalo iba jej opravu a čiastočné vypustenie nádrže.
V okolí Gabčíkova je zvýšená ochrana, ktorú zabezpečujú policajné zložky spolu s príslušníkmi ozbrojených síl. Podieľa sa na nich aj civilná bezpečnostná služba.
Šimko dnes preveril i zabezpečenie ochrany vzdušného priestoru. Navštívil protilietadlovú raketovú skupinu vo Vojenskom útvare Viničné.
Všetky doteraz prijaté opatrenia sú podľa jeho slov preventívne a plnia sa. "Myslím, že občania môžu byť v tomto smere úplne pokojní," povedal minister. Od vojenských spravodajských služieb Šimko nemá informácie, že by Slovensku hrozili vojenské alebo teroristické útoky.